Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение на Закона за административното регулиране на производството и търговията с оптични дискове, матрици и други носители, съдържащи обекти на авторското право и сродните му права 

(обн., ДВ, бр. 74 от 2005 г.; изм. и доп., бр. 105 от 2005 г., бр. 30, 34 и 80 от 2006 г., бр. 53 и 84 от 2007 г., бр. 82 от 2009 г., бр. 25 и 77 от 2011 г., бр. 14 от 2015 г. и бр. 63, 92 и 103 от 2017 г.)

§ 1. Наименованието на закона се изменя така: „Закон за административното регулиране на производството на оптични дискове и матрици“.
§ 2. Член 1 се изменя така:
„Предмет на закона
Чл. 1. Този закон урежда административното регулиране и контрола върху производството на оптични дискове и на матрици, както и върху внасянето и изнасянето на суровини или оборудване за производство на оптични дискове, матрици или други носители.“
§ 3. Членове 3 и 4 се отменят.
§ 4. Член 6 се изменя така:
„Отговорност спрямо носителите на авторски и сродни на тях права
Чл. 6. Издадените въз основа на този закон лицензи не може да служат като основание за придобиване на права по Закона за авторското право и сродните му права и не освобождават лицензираните производители от отговорност спрямо носителите на авторски и сродни на тях права или техните организации за колективно управление на тези права.“
§ 5. В чл. 7 ал. 1 се отменя.
§ 6. Глава втора с чл. 8-29а се отменя.
§ 7. В чл. 37 се правят следните изменения:
1. В ал. 2 т. 6 се отменя.
2. В ал. 3 т. 2 се отменя.
§ 8. В чл. 40 се правят следните изменения:
1. В ал. 4 думите „и номера на издаденото удостоверение по чл. 17“ се заличават.
2. В ал. 5 след думите „технологичния брак“ запетаята се заменя със съюза „и“, а думите „и номера на издаденото удостоверение по чл. 17“ се заличават.
§ 9. В чл. 44, ал. 1 запетаята след думата „лиценз” и думите „регистрация, удостоверяване“ се заличават.
§ 10. В чл. 45, ал. 1 т. 2 се отменя.
§ 11. В чл. 47 думите „за регистрация и за издаване на удостоверение“ се заличават.
§ 12. В чл. 51 се правят следните изменения:
1. В ал. 1:
а) в основния текст думите „съответно министърът на културата“ и запетаята пред тях се заличават;
б) точка 4 се отменя.
2. В ал. 2 думите „съответно на министъра на културата“ се заличават.
§ 13. Членове 54, 54а, 55 и 56 се отменят.
§ 14. Член 60 се отменя.
§ 15. В чл. 61 ал. 2 се отменя.
§ 16. Член 61а се отменя.
§ 17. В чл. 62 ал. 3 се отменя.
§ 18. Член 64 се отменя.
§ 19. В § 1 от допълнителната разпоредба се правят следните изменения:
1. Точки 5, 6, 9, 10 и 14 се отменят.
2. В т. 11 думите „чл. 40“ се заменят с „чл. 94а, ал. 2“.
§ 20. В приложениe № 2 към чл. 40, ал. 4 колона 3 „№ на удостоверението за регистрация за изпълнение на поръчката по чл. 17, издадено от МК“ се заличава.
§ 21. В приложение № 3 към чл. 40, ал. 5 колона 3 „№ на удостоверението за регистрация за придобиване на права за възпроизвеждане по чл. 17, издадено от МК“ се заличава.

преходни и заключителни разпоредби

§ 22. Образуваните и неприключени до влизането в сила на този закон административни производства по отменените чл. 8, 15, 20, 24 и 25 се прекратяват.
§ 23. Министерството на културата съхранява за срок 5 години от влизането в сила на този закон:
1. заявленията по отменените чл. 8, 15, 20, 24 и 25 заедно с приложените към тях документи.
2. контролните екземпляри по отменения чл. 19.
3. регистрите по отменените чл. 9, ал. 9, чл. 17, ал. 3, чл. 22, ал. 3 и чл. 26, ал. 2.
§ 24. В Закона за закрила и развитие на културата (обн., ДВ, бр. 50 от 1999 г.; изм., бр. 1 от 2000 г.; попр., бр. 34 от 2001 г.; изм. и доп., бр. 75 от 2002 г., бр. 55 от 2004 г., бр. 28, 74, 93, 99 и 103 от 2005 г., бр. 21, 41 и 106 от 
2006 г., бр. 84 от 2007 г., бр. 19, 42 и 74 от 2009 г., бр. 13, 50 и 97 от 2010 г., бр. 25 и 54 от 2011 г., бр. 77 и 102 от 2012 г., бр. 15 и 68 от 2013 г., бр. 96 от 2015 г., 
бр. 16 от 2016 г., бр. 7, 28, 88, 94 и 103 от 2018 г. и бр. 47 и 100 от 2019 г.) в чл. 31, ал. 1 т. 5а се отменя.

Законът е приет от 44-ото Народно събрание на …………………… 2020 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

М  О  Т  И  В  И

към проекта на Закон за изменение на Закона за административното регулиране на производството и търговията с оптични дискове, матрици и други носители, съдържащи обекти на авторското право и сродните му права

Проектът на закон предвижда отпадане на регулаторните режими по глава втора от Закона за административното регулиране на производството и търговията с оптични дискове, матрици и други носители, съдържащи обекти на авторското право и сродните му права (ЗАРПТОДМДНСОАПСП), които се администрират от Министерството на културата. Не се предвиждат изменения в режимите, прилагани от Министерството на икономиката по реда на глава трета от закона.
Нормативното регулиране на контрола и лицензирането при производство и разпространение на оптични и други носители, съдържащи обекти на авторското право и сродните му права, е въведено през 1996 г., когато с Постановление № 87 на Министерския съвет са установени лицензионен режим за производителите на компактдискове (администриран от тогавашното Министерство на промишлеността) и регистрационни режими за правата за възпроизвеждане и разпространение на звуко- и видеозаписи, за сделките за производство на компактдискове и за производителите на звуко- и видеоносители със запис, различни от компактдискове (администрирани от Министерството на културата). Въвеждането на режимите е наложено от високото ниво на „пиратско“ производство на оптични дискове у нас през 90-те години на миналия век и е предшествано от силен международен натиск.
След приемането през 2005 г. на Закона за ограничаване на административното регулиране и административния контрол върху стопанската дейност и въведеното с него изискване за законоустановеност на регулаторните режими, Постановление № 87 на Министерския съвет от 1996 г. е заменено със Закона за административното регулиране на производството и търговията с оптични дискове, матрици и други носители, съдържащи обекти на авторското право и сродните му права, влязъл в сила на 14 октомври 2005 г. 
С него се запазват и прецизират съществуващите изисквания и се предвиждат два режима, администрирани от Министерството на икономиката - лицензионен (относно производството на оптични носители и матрици за производството им) и уведомителен (относно вноса и износа на суровини и оборудване за производство на оптични носители), и четири режима, администрирани от Министерството на културата - регистрационен и издаване на удостоверения: а) за сделките за възлагане на производство или възпроизвеждане на обекти на авторско право върху оптични и други носители; б) за сделките за придобиване на права за възпроизвеждане и разпространение на звукозаписи или записи на аудиовизуални произведения, и в) за всяко внасяне и изнасяне на матрици, оптични дискове и други носители, съдържащи обекти на авторско право. С режимите са свързани и административните услуги по вписване на промени в регистъра, обезсилване на удостоверения, издаване на дубликати, мерки по прилагане на административнонаказателна отговорност, както и събиране и съхранение на контролни екземпляри от произведените оптични дискове.
В годините с активен пазар на твърди носители ЗАРПТОДМДНСОАПСП изигра своята положителна роля. Към днешна дата обаче предназначението на режимите и целите, с които те са създадени, са неактуални и създават ненужна административна тежест за гражданите и бизнеса, а поддържането им необосновано отклонява административен капацитет. Този извод произтича от анализа на статистиката за дейността през последните 5 години:
Година	Регистрации по чл. 3 и 
8-14	Удостоверения по чл. 4, т. 1 и 2 и чл. 15-19	Удостоверения по чл. 4, т. 3 и 
чл. 20-23	Удостоверения по чл. 4, т. 4 и чл. 24-29а (внос)	Удостоверения по чл. 4, т. 4 и чл. 24-29а (износ)	Общо	
2014	2	1 726	381	16	66	2 191	
2015	1	1 618	290	12	82	2 003	
2016	-	1 057	233	5	50	1 345	
2017	-	674	195	6	28	933	
2018	-	563	198	2	34	797	

Наблюдава се общ постоянен спад по всички показатели на административните дейности, което отразява състоянието и тенденциите на пазара.
По отношение на регистрационния режим (чл. 3 и 8-14 от закона)
Последната регистрация, извършена по регистрационния режим, датира от 2015 г., което наред с факта, че такава дейност понастоящем може да се извършва в домашни условия и ефективен контрол не е възможен, доказва режима като изцяло излишен.
По отношение на удостоверенията по чл. 4, т. 1 и 2 и чл. 15-19 от закона (възлагане на производство)
Въпреки водещия си характер, в рамките на анализирания период (2014-2018 г.) дейността по издаване на удостоверения за възлагане на производство бележи спад от 67 на сто, демонстрирайки описаната по-горе тенденция и оценка за спад в производството и потреблението на оптични дискове със запис.
По данни на Междуведомствената комисия за лицензиране на производителите на оптични дискове и матрици за тяхното производство, действаща към министъра на икономиката, спадът в производството за 2017 г. спрямо 2008 г. е повече от десет пъти, като промяната в търсенето и предлагането на оптични дискове е световна тенденция.
По отношение на удостоверенията по чл. 4, т. 4 и чл. 24-29а от закона (внос и износ)
По отношение на удостоверенията за внос и износ на матрици и носители със запис освен устойчивата тенденция за спад в броя на издадените удостоверения следва да се отчете и че режимите дублират предвидените в чл. 96б-96д от Закона за авторското право и сродните му права (ЗАПСП) мерки на границата, които се прилагат от митническите органи по искане на правоносител или служебно. Аргумент в полза на неефективността на удостоверителните режими по ЗАРПТОДМДНСОАПСП при внос и износ е и фактът, че същите не се прилагат при преминаване на оптични дискове и матрици от и в друга държава - членка на ЕС, докато за горепосочените мерки на границата такова ограничение не е налице.
По отношение на удостоверенията по чл. 4, т. 3 и чл. 20-23 от закона (придобиване на права)
Удостоверенията за сделки за придобиване на права са функция на базисната уредба на отношенията между правоносители и ползватели, съдържаща се в ЗАПСП. Доколкото става въпрос за индивидуални права, които могат да се упражняват по гражданскоправен път, стои въпросът относно необходимостта административен орган да се намесва в тези отношения. Имайки предвид значителния спад в извършените удостоверявания, премахването на уредбата е обосновано, като правоносителите и ползвателите следва да започнат да уреждат отношенията помежду си без намесата на държавен орган при спазване на ЗАПСП. По този начин редът за отстъпване и закрила на правата ще се изравни с този при авторите на останалите категории произведения, например литературни произведения и техните издатели, отношенията между които не подлежат на удостоверителен режим.
Низходяща тенденция е налице и по отношение на лицензионния режим, поддържан от Министерството на икономиката – от 28 лиценза, издадени на 12 юридически лица през 2005 г., към момента действат 6 лиценза, издадени на 2 юридически лица.
Спадът, който данните доказват, се дължи, на първо място, на отчетливите пазарни тенденции, сочещи, че дейностите, регулирани от закона, са със затихващ характер. Липсата на интерес към продажбите на физически носители е все по-видима, за което свидетелства продължаващият през последните години глобален спад в генерираните от това приходи. Посоченото се потвърждава и от Доклада на Службата на Европейския съюз за интелектуална собственост (EUIPO) от май 2016 г., който сочи значителен спад в приходите от продажби на физически носители за периода 2005-2014 г. и нарежда България на последно място по музикални продажби на глава от населението сред изследваните по това време 19 държави - членки на ЕС. 
Наред с това установените административни изисквания все по-често мотивират българските продуценти и издатели да възлагат производството на оптични дискове, предназначени за българския пазар, на заводи в чужбина и най-вече на заводи в рамките на ЕС, доколкото почти всички чуждестранни производители изискват от възложителите единствено декларации за уредени от тях авторски и сродни на авторското права, а предшестваща производството административна процедура не се предвижда. Горното означава, че географският пазар при предоставянето на тези услуги е наднационален, във връзка с което българските производители са в пряка конкуренция с предложителите в другите държави - членки на ЕС. По мнение на производителите на оптични дискове, което се подкрепя и от информацията на Министерството на културата, съществуващите в България режими са по-тежки от тези в други територии в рамките на ЕС и това силно влошава възможностите на българските производители за ефективна конкуренция, като ги поставя в по-неизгодна пазарна позиция в сравнение със стопанските субекти, опериращи на територията на другите държави - членки на ЕС, както и създава правна несигурност в рамките на общностното законодателство, като предпоставя съществуването на различаващи се правни режими, които като в случая със сегашната правна уредба в България лесно биха могли да бъдат заобиколени и преодоляни в рамките на ЕС съобразно принципа за свободно движение на стоки.
Описаната ситуация обосновава отпадането на правните основания за прилагане на регулаторните режими, администрирани от Министерството на културата, и изисква промяна в действащия ЗАРПТОДМДНСОАПСП. 
Отпадането на режимите по глава втора от ЗАРПТОДМДНСОАПСП, администрирани от Министерството на културата, бе обсъдено на заседание на Съвета за защита на интелектуалната собственост, проведено на 25 юни 2019 г., и получи пълната подкрепа както на членовете на Съвета, така и на присъстващите на заседанието представители на двете юридически лица, лицензирани от Министерството на икономиката за производство на оптични носители, и на заинтересованите правоносители, в т.ч. на Българската асоциация на музикалните продуценти.
С предлагания законопроект се отменя глава втора от ЗАРПТОДМДНСОАПСП, изменят се в съответствие с това както разпоредбите от закона, съдържащи препратки към отменените текстове, така и заглавието на закона, така че да реферира към по-ограничения предмет на регулиране. По отношение на документите, събрани и създадени в Министерството на културата във връзка с режимите, чието отпадане се предлага, проектът на закон в съответствие с чл. 46, ал. 3 от Закона за Националния архивен фонд е съгласуван с Държавна агенция „Архиви“ и предвижда същите да бъдат съхранявани в Министерството на културата в срок 5 години от влизането на закона в сила.

Премахването на гореспоменатите регулаторни режими, прилагани от Министерството на културата, преследва две основни групи цели: 
•	По отношение на гражданите и бизнеса: а) премахване на ненужна административна тежест за лицата, чиято дейност попада в приложното поле на режимите; б) изравняване на икономическите условия за българските предприятия, осъществяващи дейност по производство/
възпроизвеждане на матрици и оптични дискове, спрямо техните конкуренти на територията на ЕС; в) създаване на възможност авторите на всички видове обекти, закриляни по ЗАПСП, да упражняват правата си при равни условия, и г) преустановяване на намесата на административен орган по отношение само на определени категории от тях, чрез премахването на специфичните условия при възпроизвеждането на произведения върху оптични дискове, каквито не се прилагат, например при възпроизвеждане на литературни произведения.
•	По отношение на административния орган в лицето на министъра на културата: предоставяне на възможност за пренасочване и по-пълноценно използване на наличния човешки ресурс в съответствие с актуалните предизвикателства на авторско-правната среда.
В резултат от прилагането на проекта на закон се очаква икономическите условия за българските предприятия, осъществяващи дейност по производство на оптични дискове със запис, да се изравнят с тези на конкурентите им на територията на Европейския съюз, като по този начин се увеличи интересът към офертите на българските производители, в т.ч. от български и от чуждестранни възложители. Авторите на всички видове обекти, закриляни по ЗАПСП, ще могат да упражняват правата си при равни условия и ще се преустанови намесата на административен орган по отношение на избрана категория от тях. Човешкият ресурс на административния орган (министъра на културата), ангажиран с обслужване на дейностите във връзка с режимите по глава втора от ЗАРПТОДМДНСОАПСП, ще може да бъде насочен към изпълнението на функции, свързани със значително по-актуални и важни за обществото теми – контрол по спазване на авторските и сродни права, контрол и регистриране на субекти на колективно управление на права, утвърждаване на тарифи на организации за колективно управление на права, мониторинг върху собствеността и финансирането на печатни и електронни медии и на разпространителите на печатни издания.

Предложеният проект на акт не води до въздействие върху държавния бюджет и не поражда необходимост от одобряването на допълнителни разходи, трансфери и/или други плащания по бюджета на Министерство на културата.
С проекта на закон не се въвежда европейско законодателство и не се изменят норми, с които такова е въведено, поради което не се налага изготвяне на справка за съответствие с европейското право и такава не се прилага.

МИНИСТЪР-ПРЕДСЕДАТЕЛ:

(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2020 г.	
ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦВЕТА КАРАЯНЧЕВА

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2020 г. проект на Закон за изменение на Закона за административното регулиране на производството и търговията с оптични дискове, матрици и други носители, съдържащи обекти на авторското право и сродните му права.

Приложения: 
1. Мотиви към проекта на Закон за изменение на Закона за административното регулиране на производството и търговията с оптични дискове, матрици и други носители, съдържащи обекти на авторското право и сродните му права.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.

МИНИСТЪР-ПРЕДСЕДАТЕЛ:

  (Бойко Борисов)